b"\n_START_ARTICLE_\nAceton-kvartalet\n_START_PARAGRAPH_\nAceton-kvartalet var et lite kvartal i tilslutning til K\xc3\xb6pmantorget i Gamla stan, Stockholm. Kvartalet eksisterte fram til 1820-tallet. I 1912 ble det p\xc3\xa5 denne plassen innviet en replika av statuen Sankt G\xc3\xb6ran och draken.\n_START_SECTION_\nHistorikk\n_START_PARAGRAPH_\nAceton-kvartalet hadde en langstrakt, triangul\xc3\xa6r form og bestod av to eiendommer. Aceton l\xc3\xa5 mellom K\xc3\xb6pmantorget og \xc3\x96sterl\xc3\xa5nggatan og tok opp niv\xc3\xa5forskjellen mellom dem. Nordre og s\xc3\xb8ndre K\xc3\xb6pmanbrinken avgrenset kvartalet i nord og s\xc3\xb8r. P\xc3\xa5 Petrus Tillaeus' kart fra 1733 har det nummer 85 Aceton. Ordet kommer ikke fra aceton, men er latin acetum for eddik. _NEWLINE_I Sj\xc3\xb6bergska huset (nr 67 p\xc3\xa5 Jonas Brolins kart fra 1771) ble Stockholms f\xc3\xb8rste synagoge innviet den 12. mai 1787 av overrabbiner Hirsch Levi fra Mecklenburg. Synagogen ble allerede noen \xc3\xa5r etter flyttet til Cupido-kvartalet ved Tyska brunnsplan og i 1870 derfra til sin n\xc3\xa5v\xc3\xa6rende adresse p\xc3\xa5 Wahrendorffsgatan, ved Berzelii park. Huset der synagogen tidligere l\xc3\xa5, raste sammen etter et ras i 1821, deretter ble alle bygningene i kvartalet revet. _NEWLINE_Siden oktober 1912 finnes det her en replika av Sankt G\xc3\xb6ran och draken som ble st\xc3\xb8pt i bronse av Otto Meyers konstgjuteri. P\xc3\xa5 siden mot \xc3\x96sterl\xc3\xa5nggatan ble det installert en fonteneskulptur utformet som en br\xc3\xb8nn med tre middelalderske byporter som vannet renner gjennom og ned i fontenebassenget. De symboliserer de tre str\xc3\xb8mmene som f\xc3\xb8rst omga Gamla Stan (n\xc3\xa5v\xc3\xa6rende Norrstr\xc3\xb6m, Stallkanalen og S\xc3\xb6derstr\xc3\xb6m). Fontenebr\xc3\xb8nnen skal ogs\xc3\xa5 minne om den offentlige br\xc3\xb8nnen som p\xc3\xa5 midten av 1400-tallet l\xc3\xa5 ved dav\xc3\xa6rende Fiskartorget."